Leģislatīvi pasākumi Izstrādāt priekšlikumu direktīvai, kas uzlabo vecāku un aprūpētāju darba un privātās dzīves līdzsvaru, saglabājot un tālāk pilnveidojot līdzšinējās tiesības, īpaši tās, kas paredzētas Vecāku atvaļinājuma direktīvā. Tiek ierosinātas šādas jaunas tiesības: −iespēja četrus mēnešu ilgo vecāku atvaļinājumu, ko apmaksā slimības pabalsta līmenī, izmantot elastīgi (darba atsākšana pakāpeniski vai uz nepilnu laiku); tiesības uz četru mēnešu atvaļinājumu var izmantot līdz bērna 12 gadu vecumam un tās nav nododamas vecāku starpā; −tiesības uz paternitātes atvaļinājumu, ko var izmantot 10 darbdienas pēc bērna piedzimšanas un apmaksā slimības pabalsta līmenī; −tiesības uz piecām atvaļinājuma dienām gadā, ko apmaksā slimības pabalsta līmenī un ko darba ņēmējs var izmantot, lai rūpētos par smagi slimiem vai apgādājamiem piederīgajiem; −tiesības uz elastīgu darba režīmu par 12 gadiem jaunāku bērnu vecākiem un darba ņēmējiem, kuriem ir aprūpes pienākumi. Neleģislatīvi pasākumi 1. Turpināt ES tiesību aktu transponēšanas pārraudzību un vajadzības gadījumā ierosināt un uzsākt pienākumu neizpildes procedūru. Nodrošināt tiesību aktu labāku īstenošanu un sekmēt atbilstību, jo īpaši izmantojot šādus pasākumus: - izmantojot programmu "Tiesības, vienlīdzība un pilsonība", piešķirt finansiālu atbalstu (trans)nacionāliem projektiem, tostarp informatīvajām kampaņām, kuru mērķis ir darba un privātās dzīves līdzsvara jomā paredzēto ES tiesību kvalitatīvāka īstenošana; - lai novērtētu situāciju dalībvalstīs, uzsākt īpašu pētījumu par aizsardzību pret atlaišanu no darba un nelabvēlīgu attieksmi; to īstenos Eiropas juridisko ekspertu tīkls dzimumu līdztiesības jomā; - sadarbībā ar Līdztiesības veicināšanas struktūru Eiropas tīklu (EQUINET) dalībvalstīs noorganizēt līdztiesības veicināšanas struktūrām un citām attiecīgajām darba tirgus uzraudzības struktūrām (Darba inspektoru tīkls, SLIC) paredzētu semināru par spēju veidošanas pasākumiem, galveno uzmanību pievēršot aizsardzībai pret atlaišanu no darba. 2. Eiropas pusgada un ikgadējā dzimumu līdztiesības ziņojuma ietvaros joprojām pārraudzīt, kā ir izstrādāti ar ģimenes apstākļiem saistīti atvaļinājumi un elastīgi darba režīmi un vai to izmantošana ir dzimumu griezumā līdzsvarota. 3. Uzlabot datu vākšanu ES līmenī, ko veic Eurostat, sadarbībā ar nodarbinātības politikas komitejām (SPC, EMCO) un saziņā ar Eiropas Dzimumu līdztiesības institūtu (EIGE) apzinot, kā atvaļinājumus ģimenes apstākļu dēļ un elastīgu darba kārtību izmanto sievietes un vīrieši. 4. Nodrošināt finansējumu - Nodarbinātības un sociālās inovācijas programmā (EaSI) finansēt jaunos izmēģinājuma mehānismus, kuri paredzēti darba devējiem un kuros izstrādātu tādus novatoriskus darba režīma modeļus, kā atvaļinājumus ģimenes apstākļu dēļ un elastīgu darba režīmu (izmantojot pieejamos resursus). - Kopā ar dalībvalstīm nodrošināt, lai Eiropas Sociālais fonds un citi strukturālie un investīciju fondi pietiekami atbalstītu darba un privātās dzīves līdzsvara pasākumus. 5. Kopā ar sociālajiem partneriem un dalībvalstīm veikt paraugprakses apmaiņu, Savstarpējas mācīšanās programmas ietvaros organizējot seminārus par šādiem jautājumiem: −dzimumu ziņā līdzsvarotas pieejas izmantošana saistībā ar atvaļinājumiem ģimenes apstākļu dēļ un elastīgu darba režīmu; −iniciatīvas, piemēram, to darba devēju marķēšana un sertifikācija, kuri darba un privātās dzīves līdzsvara jomā var lepoties ar labu praksi; −vienmērīga pāreja no darba uz atvaļinājumu un otrādi (piemēram, nodrošinot sievietēm iespēju arī darbā bērnu barot ar krūti); −kā pensiju sistēmā ņemt vērā periodus, kas pavadīti kā atvaļinājumi ģimenes apstākļu dēļ.